Den 7. juli 2021

**Udskyd processen med at nedlægge Pensionskassen af 1950 mindst et år**

**og indkald de berørte organisationer, menigheder mm. til forhandling**

**Kære …**

Som bekendt ønsker regeringen i forbindelse med dette års finanslovsforhandlinger at omdanne *Pensionskassen af 1950 for forskellige private kirkelige institutioner* pr. 1. januar 2022, hvilket betyder, at der fremadrettet ikke optages nye medlemmer. Pensionskassen har hidtil sikret medlemmerne mod tab af pensionsanciennitet ved skift mellem ansættelse indenfor pensionskassens område og stilling som tjenemandsansat præst i folkekirken. Det vil ikke være muligt efter omlægning af pensionskassen.

Denne omdannelse/nedlægning har ikke kun økonomisk betydning for de berørte organisationer og menigheder, hvis præster og medarbejdere er medlemmer af pensionskassen, men berører nogle helt afgørende forhold for det folkekirkelige liv og foreningslivet – og betydningen heraf for civilsamfundet.

Det, der kaldes en normalisering af en af de sidste små pensionskasser, er reelt et brud med den danske folkekirkeordnings frihedssyn og tradition for et stort organisations- og frivillighedsområde, og det kan få alvorlig betydning for det kirkelige arbejde uden for den officielle folkekirke. Gennem Pensionskassen af 1950 understøtter staten det folkekirkelige arbejde (jf. grundlovens § 4), samtidig med at man fastholder en fleksibel mobilitet mellem folkekirken og det folkekirkelige kirkeliv i disse menigheder og organisationer. Her er den danske folkekirkelighed unik – også i sammenligning med Norden, og som andre misunder os.

Der er fortsat ca. 80 % af folkekirkens præster, som er tjenestemandsansat, hvorfor det er vanskeligt at forstå argumentet om, at en omdannelse vil normalisere og skabe lige vilkår. Pensionskassen af 1950 har hidtil sikret, at præster og teologer ansat uden for folkekirkens tjenestemandsansættelser, dvs. i ansættelser i DSUK, i Sydslesvig (DSK), i valgmenigheder og i de frie kirkelige organisationer, kunne oppebære deres tjenestemandspensionsforhold. Begrundelsen herfor var at sikre, at det er nemt og fleksibelt at skifte mellem ansættelser i de i pensionskassens vedtægter nævnte organisationer, valgmenigheder mm. og folkekirkens tjenestemandspræstestillinger uden afgørende tab af tjenestemandspensionsrettigheder.

Ved omdannelse af Pensionskassen af 1950, som det foreslås af Kirkeministeriets og Medarbejder- og Kompetencestyrelsens embedsmænd, mistes denne mulighed. I stedet skal der fremover tegnes private pensionsordninger for præster, som skifter fra ansættelse i folkekirken til kirkelige organisationer, valgmenigheder mm. Alle disse præster og teologer stilles endog ringere end folkekirkens overenskomstansatte præster, da disse ved skift til en tjenestemandsansættelse tilbydes tilkøb af tjenestemandspensionsanciennitet.

Omdannelsen af Pensionskassen af 1950 kan virke som et alvorligt bespænd for den fleksible bevægelse ind og ud af folkekirken og de nævnte menigheder og organisationer – et vitalt flow, der hidtil også politisk har været betragtet som en styrke for både de berørte områder og for den øvrige folkekirke. Konsekvensen kan blive, at man – ikke mindst i en tid med præstemangel – kan få meget svært ved at rekruttere præster til stillinger på hele det område, som Pensionskassen af 1950 har medlemmer i, ligesom det kan gælde den anden vej ind i folkekirken igen.

Økonomisk vil en omdannelse absolut også få negative konsekvenser, særlig for de mindre menigheder og organisationer. Det forlyder, at DSUK har fået lovet økonomisk kompensation i forhold til, at der skal tegnes private pensionsordninger for deres ansatte præster. Vi vil ikke tale imod DSUK’s mulige situation, men forstår ikke den forskelsbehandling, som man herved kommer til at tilkende hele det folkekirkelige liv og engagement, som Pensionskassens medlemmer dækker.

Det er vigtigt for alle involverede parter – også for sømandspræster, udlandspræster og præsterne i Sydslesvig, at omdannelsen af Pensionskassen sker på en sådan måde, at der som et minimum fremover ved overgang fra ansættelse i de kirkelige organisationer, DSUK, DSK, valgmenigheder mm. til en tjenestemandsstilling i folkekirken kan tilbydes tilkøb af tjenestemandspensionsanciennitet.

Vi opfordrer derfor til, at processen med at omdanne/nedlægge Pensionskassen af 1950 **udskydes mindst et år,** og at **repræsentanter fra de berørte parter i den nuværende pensionskasse – DSUK, de frie kirkelige organisationer og valgmenighederne – indkaldes til forhandling** om, hvordan det vitale flow af præster mellem folkekirken og organisationer mm. sikres, idet kirkeministerens svar til Folketingets Kirkeudvalg d. 2. juli 2021 ikke giver noget svar på, hvordan dette kan sikres i fremtiden. Ved evt. forhandling vil vi også gerne komme med bud på, hvordan nogle forhold kan ændres, f.eks. et øget økonomisk bidrag fra menigheder, organisationer o.a., så staten har en mindre udgift på dette område, samt en forenkling af optagelsesprocedurerne for pensionskassen.

De bedste hilsner

*Laura Lundager Jensen*, formand for Foreningen af Grundtvigske Valg- og Frimenigheder – luje@kp.dk

*Kirsten M. Andersen*, formand for Grundtvigsk Forum - kman@ucsyd.dk

*Hans-Ole Bækgaard*, formand for Indre Mission - hans-ole.baekgaard@indremission.dk

*Henrik Bundgaard Nielsen*, formand for Folkekirkelige Organisationers Fællesudvalg – hbn@kirkefondet.dk

Sendt til:

Medlemmer af Folketingets Kirkeudvalg

Kirkeminister Joy Mogensen

Finansminister Nicolai H. Wammen

Skatteminister Morten Bødskov

Beskæftigelsesminister Peter Hummelgaard

Folkekirkens biskopper

Følgende vil blive berørt af en evt. nedlæggelse af Pensionskassen af 1950:

* Mere end 50 valg- og frimenigheder
* Knap 48 danske sømands- og udlandskirker ud over hele kloden samt i Sydslesvig
* Samt følgende folkekirkelige organisationer repræsenteret i Folkekirkelige Organisationers Fællesudvalg (FKOF):
	+ Agape
	+ Areopagos
	+ Bibellæser-Ringen i Danmark
	+ Blå Kors Danmark
	+ Brødremenighedens Danske Mission
	+ Danmarks Folkekirkelige Søndagsskoler
	+ Danmarks Kirkelige Mediecenter
	+ Danmission
	+ Dansk Bibel-Institut
	+ Dansk Missionsråd
	+ Dansk Oase
	+ Danske Sømands- og Udlandskirker
	+ Den danske Israelsmission
	+ Det Danske Bibelselskab
	+ Diakonhøjskolen
	+ Diakonissestiftelsen
	+ Eksistensen
	+ Evangelisk Luthersk Missionsforening
	+ Evangelisk Luthersk Netværk
	+ FDF
	+ Folkekirkens Nødhjælp
	+ Folkekirkens Ungdomskor
	+ Grundtvigsk Forum
	+ Indenlandsk Sømandsmission
	+ Indre Mission i Danmark
	+ Jysk Børneforsorg/Fredehjem
	+ KFUK's Sociale Arbejde
	+ KFUM's Idrætsforbund
	+ KFUM og KFUK i Danmark
	+ KFUM's Sociale Arbejde
	+ KFUM's Soldatermission
	+ Kirkefondet
	+ Kirkens Korshær
	+ Kofoed Skole
	+ Kristelig Handicapforening
	+ Kristeligt forbund for Studerende
	+ Kristent Pædagogisk Institut
	+ Livsværk
	+ Luthersk Missionsforening
	+ Menighedsfakultetet
	+ Mission Afrika
	+ Ordet og Israel
	+ Promissio
	+ Samvirkende Menighedsplejer
	+ Sankt Lukas Stiftelsen
	+ Tværkulturelt Center
	+ WeShelter